Κάρολος Λουδοβίκος της Αυστρίας

Ο Κάρολος Λουδοβίκος (Karl Ludwig von Österreich, 30 Ιουλίου 1833 - 19 Μαΐου 1896) του Οίκου των Αψβούργων-Λωρραίνης ήταν Αρχιδούκας της Αυστρίας.

Βιογραφία
Ο Κάρολος Λουδοβίκος Ιωσήφ Μαρία ήταν ο τρίτος γιος του Φραγκίσκου Καρόλου, Αρχιδούκα της Αυστρίας, και της συζύγου του Σοφίας των Βίττελσμπαχ, κόρης του Μαξιμιλιανού Α΄ Ιωσήφ της Βαυαρίας. Ήταν ένας από τους νεότερους αδελφούς του Φραγκίσκου Ιωσήφ της Αυστρίας και του Μαξιμιλιανού, Αυτοκράτορα του Μεξικού, και πατέρας του Φραγκίσκου Φερδινάνδου, Αρχιδούκα της Αυστρίας, η δολοφονία του οποίου ήταν το έναυσμα για την έκρηξη του Α΄ Παγκοσμίου Πολέμου.

Μετά την αυτοκτονία τού ανιψιού του Ροδόλφου (1889) έγινε ο ίδιος διάδοχος του αυτοκρατορικού θρόνου, αλλά φημολογείται ότι ο ίδιος αρνήθηκε όλα τα δικαιώματά του και τα παρέδωσε στον γιο του Φραγκίσκο Φερδινάνδο.

Είχε καλή σχέση με το νεότερο αδελφό του Λουδοβίκο Βίκτωρα και, όπως κι εκείνος, αγαπούσε την τέχνη και το θέατρο, ενώ διοργάνωνε πολλές χοροεσπερίδες για επίσημους καλεσμένους και μέλη της οικογένειας για λογαριασμό του Αυτοκράτορα.

Το 1896 έκανε στους Άγιους Τόπους όπου ήπιε μολυσμένο νερό από τον ποταμό Ιορδάνη. Απεβίωσε λίγους μήνες μετά μετά από σοβαρή μόλυνση. Η τρίτη και τελευταία σύζυγός του Μαρία Θηρεσία απεβίωσε το 1944.

Οικογένεια 
Ο πρώτος του γάμος έγινε στις 4 Νοεμβρίου 1856 στη Δρέσδη. Νυμφεύτηκε την πρώτη εξαδέλφη του Μαργαρίτα της Σαξονίας, κόρη του Ιωάννη της Σαξονίας, η οποία απεβίωσε δύο χρόνια αργότερα, χωρίς να αποκτήσουν απογόνους. 

Νυμφεύτηκε σε δεύτερο γάμο τη Μαρία Αννουνσιάτα των Βουρβόνων-Ισπανίας (1843 - 1871), κόρη του Φερδινάνδου Β΄ των Δύο Σικελιών, με την οποία απέκτησε:
 Φραγκίσκος Φερδινάνδος (1863 - 1914), διάδοχος, Αρχιδούκας της Αυστρίας.
 Όθων (1865 - 1906), Αρχιδούκας της Αυστρίας. Γιος του ήταν ο:
 Κάρολος (1887 - 1922), Αυτοκράτορας της Αυστρίας και Βασιλιάς της Ουγγαρίας & Βοημίας.
 Φερδινάνδος Κάρολος (1868 - 1915), Αρχιδούκας της Αυστρίας.
 Μαργαρίτα Σοφία (1870-1902), παντρεύτηκε τον Αλβέρτο, Δούκα της Βυρτεμβέργης.

Η Μαρία Αννουνσιάτα απεβίωσε το 1871 και το 1873 ο Κάρολος Λουδοβίκος έκανε τρίτο γάμο, με τη Μαρία Θηρεσία των Αβίς-Μπραγκάνσα (1855 - 1944), κόρη του Μιχαήλ της Πορτογαλίας, με την οποία απέκτησε:
 Μαρία Αννουντσιάτα (1876 - 1961), ηγουμένη στο Αββαείο της Θηρεσίας στο Χράντσανι της Πράγας.
 Ελισάβετ Αμαλία (1878 - 1960), παντρεύτηκε τον Άλοϋς, Διάδοχο του Λίχτενσταϊν.

Εξωτερικοί σύνδεσμοι

Αναφορές

Πρίγκιπες της Αυστρίας
Οίκος της Λωρραίνης